**Αθανάσιος Κ. Ζαχαριάδης**

Γεννήθηκε το 1969. Αποφοίτησε από το Τμήμα Νομικής του Αριστοτελείου Πανεπιστημίου Θεσσαλονίκης (1992), από όπου έλαβε επίσης Μεταπτυχιακό Δίπλωμα Ειδίκευσης στις Ποινικές Επιστήμες (1994) και Διδακτορικό Δίπλωμα στο Ποινικό Δικονομικό Δίκαιο (1996) με βαθμό «Άριστα».

Το 2001 προσλήφθηκε ως Ειδικός Επιστήμονας, το 2005 διορίστηκε Λέκτορας Ποινικής Δικονομίας στο Τμήμα Νομικής του ανωτέρω Πανεπιστημίου και το 2013 διορίστηκε Επίκουρος Καθηγητής στο ίδιο Τμήμα. Υπήρξε μεταπτυχιακός υπότροφος της παραπάνω Σχολής (1994-1996) και μεταδιδακτορικός υπότροφος του Ι.Κ.Υ. (2000-2001). Διδάσκει σε προπτυχιακό επίπεδο στη Νομική Σχολή του Α.Π.Θ. τα μαθήματα «Σύνθεση στο Ποινικό Δίκαιο και την Ποινική Δικονομία», «Ποινική Δικονομία», «Ευρωπαϊκό Ποινικό Δίκαιο», «Νομοθεσία και Πολιτική για τα Ναρκωτικά», ενώ στο παρελθόν έχει διδάξει τα μαθήματα «Θεωρία της Ποινής», «Ποινική Δικονομία - Ειδικές Διαδικασίες», «Ανακριτική» και «Δικαστική Ψυχολογία». Έχει διδάξει κατ’ επανάληψη στο παρελθόν το μάθημα «Ποινική Δικονομία» στην Αστυνομική Ακαδημία (2000-2002), καθώς και στα σεμινάρια ασκουμένων δικηγόρων του Δικηγορικού Συλλόγου Θεσσαλονίκης. Τα έτη 2012 και 2013 δίδαξε το μάθημα «Δικαστική Ψυχολογία» στην Εθνική Σχολή Δικαστικών Λειτουργών. Διετέλεσε μέλος της Επιτροπής Κληροδοτημάτων του Α.Π.Θ. και της Νομικής Επιτροπής του ίδιου πανεπιστημίου.

Είναι μέλος της Νομοπαρασκευαστικής Επιτροπής για την αναμόρφωση του Κώδικα Ποινικής Δικονομίας (2015 μέχρι σήμερα), ενώ συμμετείχε τόσο ως γραμματέας (1993-1996) όσο και ως μέλος σε προηγούμενες Νομοπαρασκευαστικές Επιτροπές για τον ίδιο σκοπό (2005-2009 και 2011-2012 και 2013-2014), καθώς και της Νομοπαρασκευαστικής Επιτροπής για την ενσωμάτωση της από 26.02.2009 απόφασης-πλαίσιο «για την κατοχύρωση των δικονομικών δικαιωμάτων των προσώπων και την προώθηση της εφαρμογής της αρχής της αμοιβαίας αναγνώρισης αποφάσεων που εκδίδονται ερήμην του ενδιαφερόμενου προσώπου στη δίκη» (2010).

Υπήρξε επιστημονικός συνεργάτης του νομικού περιοδικού «Υπεράσπιση» και σήμερα είναι επιστημονικός συνεργάτης των νομικών περιοδικών «Ποινική Δικαιοσύνη», «Ποινικά Χρονικά» και «Αρμενόπουλος».

Ασκεί ενεργά ποινική δικηγορία από το έτος 1994 ενώ από το 2000 ασχολείται ιδιαίτερα με την ποινική αναιρετική διαδικασία. Το 2010 βραβεύθηκε από την Ένωση Ελλήνων Ποινικολόγων με το «Βραβείο Δημητρίου Μπαμπάκου».

Έχει συγγράψει μόνος ή σε συνεργασία με άλλους έξι βιβλία και περισσότερες από είκοσι μελέτες και διακόσιες παρατηρήσεις σε δικαστικές αποφάσεις, με αντικείμενο ζητήματα ουσιαστικού και δικονομικού ποινικού δικαίου, σε διάφορα νομικά περιοδικά.